Yevroparlament “Fikr erkinligi uchun” mukofotini saudiyalik publitsistga topshirishga qaror qildi

Yevroparlament tomonidan topshiriladigan Andrey Saxarov nomidagi “Fikr erkinligi uchun” mukofoti saudiyalik publitsist Raif Badaviyga nasib etdi. Bu haqda Meduza xabar bermoqda.

Raif Badaviy — huquq himoyachisi, publitsist va Free Saudi Liberals sayti asoschisidir. 2012 yili u o‘z saytida diniy qadriyatlarni tahqirlaganlik aybi bilan hibsga olingan. Badaviy 10 yilga ozodlikdan mahrum etilgan va ming darra qamchi bilan jazolangan.
Andrey Saxarov nomidagi “Fikr erkinligi uchun” mukofoti 1988-yili Yevropa parlamenti tomonidan ta’sis etilgan. 2015-yilgi taqdirlash marosimi 16-dekabr kuni Yevroparlament majlisi vaqtida bo‘lib o‘tadi. Mukofotning sovrin jamg‘armasi 50 ming yevroga teng.
Ma’lumot uchun, 2015-yilgi mukofotga da’vogarlar uchligidan, Badaviydan tashqari, 2015-yil fevralida otib ketilgan rossiyalik muxolifat arbobi Boris Nemsov hamda Venesuela muxolifati ham o‘rin olgandi.